b"\n_START_ARTICLE_\nJernej Basar\n_START_SECTION_\n\xc5\xbdivljenjepis\n_START_PARAGRAPH_\nBasar je filozofijo in teologijo \xc5\xa1tudiral na Dunaju. V jezuitski red je stopil leta 1718, potem ko je \xc5\xbee osem let opravljal duhovni\xc5\xa1ki poklic. Po opravljenem noviciatu je postal slovenski pridigar v jezuitskih kolegijih v Trstu, Gorici, Celovcu in od leta 1726 dalje do smrti v Ljubljani.\n_START_SECTION_\nDelo\n_START_PARAGRAPH_\nBasar, ki je bil slove\xc4\x8d govornik, njegov sloves se je raz\xc5\xa1iril dale\xc4\x8d po Evropi, je na \xc5\xbeeljo cerkvenih predstojnikov pripravil za tisk knjigo svojih pridig s tipi\xc4\x8dno dolgim naslovom za tisti \xc4\x8das: Pridige iz bukvic, imenovanih Exercitia svetega o\xc4\x8deta Ignacija, zlo\xc5\xbeene na vsako nedelo \xc4\x8dez lejtu 1734'. Pridige so zgrajene logi\xc4\x8dno in sku\xc5\xa1ajo vplivati na razum. Basarjev jezik vsebuje prvine knji\xc5\xbenega jezika in nove prvine rodnega gorenjskega jezika._NEWLINE_Basar, ki je bil od leta 1732 predstojnik Bratou\xc5\xa1ine britkega smertniga terplenja Kristusoviga na svetem kri\xc5\xbeu, je najverjetneje tudi avtor slovenskega prevoda bratov\xc5\xa1\xc4\x8dinskega priro\xc4\x8dnika Pomu\xc4\x8d \xc5\xbeivim, umirejo\xc4\x8dim inu mertvim."